Sophia Kalkau

Sophia Kalkau (født 24. maj 1960) er billedkunstner og forfatter. Hun har haft separatudstillinger og deltaget i gruppeudstillinger og skrevet bøger om æstetik. Hun blev i 2005 udpeget som medlem af kanonudvalget for billedkunst.

Biografi 
Sophia Kalkau startede med at læse kunsthistorie på Københavns Universitet 1981-1984 og fortsatte i flere omgange på Det Kongelige Danske Kunstakademi, hvorfra hun erhvervede titlen som cand.phil. i kunstteori i 1996.

Siden starten af 1990'erne har hun udstillet hyppigt i forskellige sammenhænge i København, Roskilde, Holstebro, Odense, Horsens, Vejen, Løgumkloster, Gudhjem, Sorø, Aalborg, Reykjavik, Kristiansstad, Berlin, Stuttgart, Saint Tropez og Paris. Mange af hendes skulpturelle arbejder er lavet i bemalet træ, med en fremtoning der får mange til at tro det er gips, men udover skulptur arbejder hun også med fotografi, ofte med en skulpturel vinkel. Kalkaus værker kredser ofte om kroppen. Skulpturerne er ofte klassiske, altid tænkt i forhold til rummet og kroppens dimensioner, og ofte dukker geometriske former som cirklen, ovalen, kuglen og kuben op i hendes værker. Kalkaus udtryk er enkelt og klart, men værkerne rummer også en subtil kompleksitet. Bag det formelle ligger en drømmeagtig logik og en psykologisk fortælling, der forbliver åben for fortolkning. I Kalkaus fotografier kombinerer og sammenstiller hun geometriske former og sin egen krop i særegne hybrider, sammenvoksninger af skulptur og krop. Hun har endvidere udført udsmykningsopgaver, blandt andet for Arkitektskolens Bibliotek i København, Hospice Djursland i Rønde, Søndergård, Vejleaaparken og var med i en gruppe der arbejdede med Kolding Å-forløbet gennem Kolding by 2003/2004. Seneste større udsmykninger kan ses på DNU - Skejby Sygehus, Det Tekniske Fakultet på Syddansk Universitet i Odense, Det Ægyptiske Æg i haven ved Den Frie Udstillingsbygning, Marmorstelen i Grøndalskirken 2016 og Zygote på Christmas Møllers Plads 2023.

Hun har endvidere skrevet bøger om æstetik samt poetisk prosa.

Medlem af: Akademiraadet (2002-2005, 2008-2015), Statens Kunstfonds Legat- og Indkøbsudvalg (2005-2007), Arkitektskolens censorkorps (2007-), bestyrelsen for Den Frie Udstilling (2008-2009, 2010-2012), bestyrelsen for Aage og Yelva Nimbs Fond (2015-), bestyrelsen for Thorvaldsens Museum (2016-), Statens Kunstfonds Repræsentantskab (2018-).

Bibliografi (uddrag) 
 Æstetik: at svare verden igen med værket (essay, 1997)
 Små ryk (poetik, 1999)
 Månespil (kortprosa/digte, 2000)
 Hun og jeg og dyrene (prosastykker, 2002)
 Kettys have: et drømmespil (prosa, 2003)

Hædersbevisninger (uddrag) 
 1993: Modtager af arbejdslegat fra Royal Copenhagen
 1995: Modtager af Gottfred og Gerda Eickhoffs Billedhuggerlegat
 1997: Modtager af Karl Thyrres Legat
 2001: Modtager af Statens Kunstfonds treårige arbejdslegat
 2002: Modtager af Kunstnerfonden af 1973's hæderslegat
 2004: Modtager af Astrid Noacks hæderslegat
 2008: Modtager af Eckersberg Medaillen
 2010: Modtager af Carl Nielsen og Anne Marie Carl-Nielsens Legat
 2015: Modtager af Statens Kunstfonds hædersydelse
2016: Ny Carlsbergfondets Kunstnerlegat
 2018: Kunstkritikerprisen 2018 for udstillingen "Line of Circles

Eksterne henvisninger 
 Sophia Kalkaus hjemmeside
 

Kanonudvalgsmedlemmer
Modtagere af Eckersberg Medaillen
Faglitterære forfattere fra Danmark
Digtere fra Danmark
Kunstnere fra Danmark
Billedhuggere fra Danmark
Dansksprogede forfattere fra Danmark
Medlemmer af Akademiraadet
Danskere i 1900-tallet
Danskere i 2000-tallet
Kunstnere på finansloven
Personer i Kraks Blå Bog